**Шабыттың шалқары – Швейцария**

**Клара Қабылғазина,**

**филология ғылымдарының кандидаты,доцент.**

 Табиғаттың тамсандырар тамашасына таңдай қаққанда, әлемнің әсем өңірлерін салыстырғанда «мынау екінші Швейцария ғой» деген өзіндік жазылмаған бір қағида бізде де қалыптасқан. Көкшетаудың көгілдір көлі мен жасыл желегін, Қатонқарағайдың орманды алқабын, заңғар биіктерін көргенде де тура солай тамсанып едік. Тіпті атақты «Баден-баден» курортының өзін «Германияның Швейцариясы» деп атайды екен. Сол бірінші Швейцарияны көруге асыққан біздерді алып ұшқан ұшақ асығар емес. Алты сағаттан аса аспан аясында жерден 5 мың метрге жуық биіктікте өмір кешіп, атып келе жатқан таңның белгісі алып күнмен, батып бара жатқан аймен қатарласа ұшу сәтінде сөзбен суреттей алмайтын ғажап құбылыстың куәсі болдық. Аспан құбылысының таңғажайып сәтін Швейцарияның тамаша табиғатымен жалғастырдық.Бұл шағын мемлекет батысында Франциямен,оңтүстігінде Италиямен, шығысында Австрия және Лихтенштейн корольдігімен, солтүстігінде Германиямен шектесіп жатыр.Әскери бейтарап,бейбітшілікті сақтауға тырысатын ел.

 Сапарымыз Европа еліне ортақ Боден көлінен пароммен өтіп, гүл аралы Майнауға барудан басталды. Боден көлінің бір жағынан Австрия, бір жағында Германия, қарсы жақтан Швейцария көрінеді. Көлдің Германияға қарасты жағына орналасқан гүл аралы Майнаудың көлемі 45 гектар.Жердің қадірін қатты білетін европалықтар осы бір аралдың өзін пейішке айналдырып қойған. Тек қана раушан гүлінің 500-ден астам түрі өсетінін ескерсек, сондағы миллиондаған түрлі гүлдердің ортасында осы пейіштің иесі Бернадоттың замогы тұр. 1827 жылы Майнау принц Эстерхазидің меншігіне өткеннен бастап, осы ертегі еліне айналды. Граф Бернадотты Боден көлінің «шведтік корольі» деп атайды. Әйнектелген бөлек орында көбелектердің түр-түрін де өсіреді екен, үлкендігі алақандай боп келген кейбір табиғат жаратылысының әсемдігі көз тойдырады.

 Швейцария – нулы жер. Сол шағын өлкеде үлкенді-кішілі 1500 көл бар екендігін жолбастаушы Елена айтқан еді. Сондықтан да болар тауы да, даласы да, ауылы, қаласы да жап-жасыл болып тұнып тұр. Қарағайлары самсып, шалғыны жайқалып, гүлі көз тойдырып тұрған елдің шетінен кіргеннен бастап көңіл тояттай бастады. Қолымыздағы камераға, iPad-қа тыным жоқ. Адамның көзі тойған ба?! Осы бір тамаша көріністердің бәрін түсіріп алғымыз келіп әрекеттеніп жатырмыз.

 Бірден байқалатыны – әсем айналаның мұнтаздай тазалығы. «Шағын аумақ болған соң тазалық сақтау да оңай шығар, біздің кең байтақ алқаптың қайбір жерін әспеттей береміз, оған шама да келмейді ғой, әрине!» - деп қалды жерлес жолаушыларымыздың бірі. Мен іштей тіпті дала емес қаланың өзін аса таза ұстай алмауымыздың себебін іздей бастадым. Яғни, көше мәдениетін сақтау сияқты қарапайым ғана әдетті адамдарымыздың бойына сіңіруді сәби кезінен бастау керек шығар... Көлікте кетіп бара жатып әлденені лақтырып, аялдамада шекілдеуік шағып, шырт-шырт түкіріп т.б. қарекеттер жасап тұруды әдетке айналдырған қазекеңдер көзіме елестеді. Бұл елде тұрған жеріңді аялау, табиғатты қадірлеу сияқты жайларды көтеретін, сол үшін күресетін, құрамында бес мыңнан астам адамы бар еріктілер қоғамы жұмыс істеп, мемлекеттің басқаруына көмек көрсетеді екен. Әлде бізде де сондай қоғам құрып немесе экология, табиғатты қорғау, комитеттерінің жұмысын қайта жасақтап, жаңа міндеттер жүктеу керек шығар... Әйтеуір, әрбір түп бұтаны сындырмайтын, әр тал шөпті жұлмайтын ұрпақ өсіруге қадам жасау керек екен деп ойладық.

 «Швейцария бай елдердің қатарында, олардың әр 12- отбасы миллионер»,-деген жолбастаушының сөзіне құлағымыз елең ете қалды. Алайда, олар қаншалықты бай болғанымен аса қарапайым келеді екен. Біздің ағайындардың банктен несие алып, қарызға батып жүрсе де жақсы көлік мініп, жалтылдап жүруі сияқты әдеттер олардың мінездерінде жоқ. Әлемдегі ең бай 500 адамның 8-і осы Швейцариядан екендігі Forbes- та жарияланған болатын. «Ия, байлық менде де бар, алайда оны көпке жариялаудың не қажеті бар?! Біздің отбасында да әр швейцариялық сияқты кіріс, қор жайында ештеңе айтылмайтын. Көл-көсір өмір сүргеннен, қарапайым күн кешкен әлдеқайда дұрыс, тыныш. Уылдырықты алтын табақтан жеу міндетті емес, керісінше ешбір алаңдамай-ақ қарапайым ыдыстан жеу қажет»,-деп жазыпты Фриц Цорн деген швед жазушысы өзінің «Марс» деген кітабында.Осы жолдардан-ақ олардың ұлт ретіндегі табиғатын тануға болады.

 Швейцарлықлар салықты өте аз төлейді. Оның есесіне қауіпсіздендіруге көп көңіл бөледі. Мысалы, медициналық сақтандыру дегенге келісімшарт жиі жасалады. Елдегі кедейлік мәселесі күн тәртібінен шығып қалған жоқ, яғни аз мөлшерде болса да, көп балалы және орта (ері не әйелі жоқ) отбасы да кездеседі. Алайда, оларға мемлекет тарапынан көмектер көрсетіледі. Ондай көмектің 43,8 пайызын жергілікті тұрғындар емес, сырттан келгендер алады екен.

Осындай жағымды жаңалықтармен Швейцарияның ірі өнеркәсіпті қаласы Цюрихқа да келіп қалдық. Цюрих – Швейцариядағы халқының саны жағынан ең үлкен қала, ірі іскерлік орталығы. Лиммат өзені мен Цюрих көлінің құйылысында орналасқан кантон орталығы. Ел 29 кантонға бөлінеді (Кантон – біздегі облыс деген түсінікті береді). Қалада мәдениет ошақтары көп шоғырланған, 50 ден астам музей,галерея, театр,концерт залдары бар.Біздің қалада саусақпен санарлық қана мәдениет орындарының бар екені де біздің мәдениетіміздің алға баспай жатқанының бір себебі де болар. Цюрихта жыл сайын тамыз айында әлемдік заманауи музыканы дәріптеу мақсатында стрит –парадты өткізу дәстүрге айналған. Мұнда Европадағы ең ежелгі, таралымы үлкен газет «Нойе цюрхер цайтунг» 1780 жылдан бастап неміс тілінде шығып келеді екен. Бұл қалада университет және жоғары федералды политехникалық мектеп бар. Әр түрлі архитектуралық ежелгі стильдерді сақтау дәстүрі Европаға тән жай. Бұл қаланың да сол ерекшелігі сақталған. ХІІ ғасырдың аяғында салынған үйлердің сол тұстағы безендірілуі әлі күнге дейін назар аударады. Біз социалистік қоғамның қалдырған ескерткіштерін түп тамырымен құртуға ат салысып жатқанда, олар бір кезде бізге көсем болған В. И. Лениннің тұрған үйін туристер келетін орынға айналдырып қойыпты. Көненің көзін көздің қарашығындай сақтау да еуропалықтарға тән қасиет. Лиммат өзенінің үстімен ХІV-XV ғасырларда салынған ағаш көпірді өртеніп кеткеннен кейін 8 млн. еуро шығарып, қайтадан орнына келтірген екен. (Суретте: Цюрих қаласында революционер В. И. Ленин тұрған үйдің тақтайшасы)

Цюрих – неміс тілді кантонның астанасы және әкімшілік орталық болып табылады. 2011 жылы Цюрих халқының өмір сүру сапасы жөнінде әлемде 2- орынды алса, 2012 жылы әлемдегі ең қымбат қала болып табылды. Қала халқының 77,7 пайызы үшін неміс тілі ана тілі болып саналады, екінші орында итальян тілі тұр. Жалпы Швейцарияда 4 мемлекеттік тіл қолданыста. Олар – неміс, француз, итальян және роман. Бұл ел шенген келісіміне енген және БҰҰ 2002 жылдан бері мүше. Бұл мемлекеттің әр кантонының өз заңы, конституциясы бар,алайда олардың бәріне федералдық конституция басшылық жасайды. Елдің президенті жыл сайын федералдық кеңестің мүшелерінен сайланады. Заң шығарушы орган құрамында 125 депутаттары общиналар кеңесі болып танылады. Олар әр төрт жылда ашық түрде сайланады.

Цюрихтің ең әйгілі көшесі Банхофштрассе- қаланың орталығы. Бұл көшемен автокөліктер жүруге болмайды, тек қана трамвай жүреді. Бұл қаланың бір ерекшелігі бүкіл фонтандарға мүсіндер қойылған.Барлық мүсіндердің авторы XVI ғасырда өмір сүрген скульптор Ганс Гинг. Әр мүсіннің тарихы бар. Мысалы,суреттегі мына бір фонтанда әлдебір қорқынышты адамның аузында кетіп бара жатқан баланың құйрығы бейнеленген. Яғни, жылауық, тілазар, бұзық баланы осы ата жеп қояды. Мұны швейцарлықтар бала тәрбиесіне қолданады екен. Ескі қаланың ортасында Қасиетті Петр мен Фраумюнстер шіркеулері орналасқан. Соңғы шіркеу кезінде зиялы қыздар мектебі болған. Сөз ретінде айта кету керек, Швейцарияда әдепті, мәдениетті, білімді, көргенді, сыпайы қыздар мектебі осы күнге дейін бар. Диана ханшайым, герцогиня Корнуоля т.б. оқыған мектептер әлі күнге дейін зиялы қыздарды тәрбиелеп келеді. Осы Фроумюнстер шіркеуін өрнектеп, безендірген атақты орыс суретшісі Марк Шагал екенін де осы тұста естідік.

Қаладағы политехникалық университетте әлемге танымал ғалым Альберт Эйнштейннің оқығанын жергілікті халық мақтан етеді.Осы оқу орнының қабырғасынан шыққан жиырмадан астам ғалымдар Нобель сыйлығының лауреаттары екені үлкен ұлттық мақтаныш. Оның қасында Цюрих университеті тұр. Цюрих - өте ежелгі қала. Тіпті 10 ғасырда салынған үйлер бар. Және үйлердің салынған жылдары, неше түрлі өрнектердің астарында әр кезеңдегі аңыздар жатыр. Швейцарлықтыр – тарихты өте бағалайтын халық. Мысалы, жүзім шаруашылығының негізін қалағандар, алғашқы тоқымашылар үйі. Музейлер өте көп: ойыншықтар, динозаврлар, өнеркәсіптік, тоқымашылар, жүзім кәсіпшілігі музейі т.б. Халықаралық футбол федерациясы ФИФА да осында орналасқан.

Берн қаласындағы үкімет үйінің алдында қарапайым халық қыдырыстап жүр. Жол бастаушының айтуынша қарағанда үкіметтің президенті, министрлер қолдарындағы хотдог, гамбургер сияқты т.б. бірдеңелерін жеп, жалғыз өзі, еш оққағарсыз жүре береді екен. Өйткені, халықтан оңаша, оқшау ештеңе жүзеге асырылмайды. Тіпті, уақытты алмастыру (жазғы, қысқы уақыт) дегеннің өзі халықтық талқыға салатын көрінеді. Қаруды үйде ұстау, ұстамау, зейнет уақытын ұзарту т.б. сияқты мәселелер шешілуден бұрын алдын-ала жазылып, қоғамның әр мүшесі өз даусын қосу үшін үйді-үйлеріне таратылып беріледі. Сөйтіп, халықтық, қоғамдық пікірдің қорытындысы бойынша жүзеге асырылады. Фукусима реакторлық орталығы жарылғанда Швейцария халқы да елдегі атом электр станциясын жабуды сұрап үкіметке құжат жолдаған. Сондықтан, қазір ғалымдар басқа заманауи энергия көзінің баламасын табу үшін жұмыс істеуде. Ал, атом электр станциясын біртіндеп, көрсетілген мерзімге дейін жабу қарастырылып, халыққа уәде берілген.

Үкімет үйінің қасына атақты швейцар банкі орналасқан. Бұл елде құпиялылық өте ерекше сақталынады. Тіпті отбасылық табыс көзінің өзі өзара да жария етілмейді. Сондықтан болар, біздің елдің де көптеген шенеуніктері өз қаржыларын сол Швейцариялық банкте сақтайтыны. Американдықтар өз елдерінен шыққан, Швейцария банкіне салынған қаржының көлемін сұрап, жариялауды талап еткен бір оқиға болған көрінеді, бұл жай үлкен мемлекетаралық дауға ұласса да жарияламаған екен. Крамгасс көшесінде жылжымалы мүсіндері бар сағат орналасқан, бір кездері ол Бернге кіретін 1191 ж. салынған қақпа болған,ал мүсіндер 1527-1530 жылдары жасалған.Әрбір санды соғардан төрт минут уақыт бұрын мүсіндер шығады.Бұл әйгілі сағат уақытты ғана емес, сонымен бірге аптаны, айды,жұлдыз жорамалды,айдың фазасын көрсетеді.

Швейцариядағы шағын болғанымен тарихи маңызды қалалардың бірі-Люцерн. Бұл қаланың туристер көп келетін орындарының бірегейі - өлім алдындағы арыстанның мүсіні.1792 жылы Людовик ХVI корольге қарсы шыққан көтерілісшілер сарайға шабуылдаған кездегі король мен оның отбасы үшін жан аямай күрескен швед гвардиясының әскеріне арналған.Бұл мүсінді көрген жазушы Марк Твен « әлемдегі тасқа салынған шығармалардың ішіндегі ең қайғылысы , ең аяныштысы осы» деп жазған екен. Тіпті сарайдың талқандалған түрін, қырылған әскерлерді, король отбасының аяусыз жазаланғанын көрген Наполеон «бұлардың біразын аяусыз қырып жібергенде ,қалғандарының өздері де мұнда жоламайтын еді» ,-депті.Олай дегеніне себеп- өз халқына оқ атқызғысы келмеген король мәселені бейбіт жолмен шешпек болған көрінеді,сөйтіп бұйрық бермеген.Ал ашынған жұрт тобырлық әрекет жасаған. Мүсін Бертель Торвальдсен деген дат мүсіншісінің жобасы бойынша жасалған. Осындай сан түрлі ақпаратқа толы саяхатымыз Альпі таулары баурайындағы Рейн сарқырамасында жалғасты.Альпінің асқар шыңдары есімізге Алатауды түсірді, елге деген сағыныш сезімі оянып, «болмасаң да ұқсап бақ, бір ғалымды көрсеңіз» дегендей үлкен армандармен,пікірлермен оралдық.